b'\n_START_ARTICLE_\nCerkvenjak\n_START_SECTION_\nLega\n_START_PARAGRAPH_\nCerkvenjak le\xc5\xbei na trikotnem slemenu med dolinama rek Pesnica in \xc5\xa0\xc4\x8davnica; sredi\xc5\xa1\xc4\x8de vasi je na najvi\xc5\xa1ji to\xc4\x8dki z  341 m nadmorske vi\xc5\xa1ine, kjer stoji \xc5\xbeupnijska cerkev Sv. Antona Pu\xc5\xa1\xc4\x8davnika. V sredi\xc5\xa1\xc4\x8du naselja je tudi kri\xc5\xbei\xc5\xa1\xc4\x8de cest, ki povezujejo sredi\xc5\xa1\xc4\x8de ob\xc4\x8dine z Lenartom, Ptujem, Ljutomerom in Gornjo Radgono. Sredi\xc5\xa1\xc4\x8de le\xc5\xbei na severu-zahodu naselja in je raztegnjeno jugo-vzhodno, proti andrenski dolini, kjer izvira Andrenski potok. Ta stran je pokrita z me\xc5\xa1anim gozdom.\n_START_SECTION_\nZgodovina\n_START_PARAGRAPH_\nPri gradnji ceste skozi naselje leta 1953, so med gramozom na\xc5\xa1li kamnito sekiro in bronasto plavut (hrani jih Pokrajinski muzej Maribor); verjetno je skozi naselje vodila rimska cesta od Poetovie (Ptuja) proti Gornji Radgoni. Obstoj cerkve sv. Antona Pu\xc5\xa1\xc4\x8davnika in po njej imenovanega kraja je prvi\xc4\x8d zabele\xc5\xbeen leta 1421 in \xc5\xa1e nekajkrat v 15. stoletju, v razli\xc4\x8dnih dokumentih. Leta 1446 je zapisano, da cerkev Sv. Antona pripada fari Sv. Benedikta (s. Antoni khirchen, dy zu s. Benedicten pharr geh\xc3\xb6rt), kar nam ponovno potrjujeta dokumenta iz leta 1460, ki govorita o Cogetincih, ki da le\xc5\xbeijo blizu antonovske cerkve, ki je podru\xc5\xbenica Sv. Benedikta (Czogendorf bei sand Anthoni kirchen, die zu s. Benedicten pfarr daselbst geh\xc3\xb6rt). Leta 1500 se \xc5\xa1e nekajkrat omenja kraj Sv. Anton v zvezi s tamkaj\xc5\xa1nimi kraji. Ime Cerkvenjak pa se prvi\xc4\x8d zasledi v dokumentih iz leta 1491._NEWLINE_Tu sta rojena Franc Horvat slikar in restavrator, ter Vlado Tu\xc5\xa1ak amaterski re\xc5\xbeiser in kulturni delavec.\n_START_SECTION_\nIme\n_START_PARAGRAPH_\nDo leta 1952 se je po \xc5\xbeupnijski cerkvi svetega Antona naselje imenovalo Sveti Anton v Slovenskih Goricah. V Cerkvenjak je bilo preimenovano na osnovi "Zakona o imenovanju naselij in ozna\xc4\x8devanju trgov, ulic in zgradb" iz leta 1948. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje Svetega Antona v Slovenskih Goricah del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi.'